קונסטנטין פלדזר

**קונסטנטין פלדזר** (בצרפתית: **Constantin Feldzer**)  (12 באוקטובר 1909 - 29 בדצמבר 1988) היה טייס יהודי-צרפתי במלחמת העולם השנייה. לחם בשורות יחידת נורמנדי-ניימן, שפעלה בחזית המזרחית.
## קורות חיים
נולד בקייב (אז בתחומי האימפריה הרוסית וכיום באוקראינה) במשפחה יהודית אמידה, שני מתוך שלושה בנים. אביו היה עורך דין ואימו בת למשפחת סוחרים ובנקאים. בשנת 1920 הצליחה משפחתו לעזוב את רוסיה הסובייטית ולהגר לצרפת. המשפחה התיישבה בפריז. קונסטנטין סיים בית ספר תיכון וגויס לשירות חובה בצבא הצרפתי. במהלך השירות קיבל הכשרה של טייס. בשנת 1936 הוא נסע לספרד, שם השתתף במלחמת האזרחים מהצד הרפובליקני. בפרוץ מלחמת העולם השנייה גויס שוב לשירות הצבאי. במהלך הקרבות במערכה על צרפת הפיל מטוס גרמני מסרשמידט 109. לאחר תבוסה של צרפת, ניסה עם כמה מחבריו ליחידה לעבור לצפון אפריקה. הספינה, בה הם הפליגה, נקלעה לסערה ונסחפה לחוף הספרדי. הבורחים נעצרו על ידי שוטרים ספרדים וגורשו חזרה לצרפת. בסוף 1940 פלדזר שוב מנסה להגיע לצפון אפריקה. הפעם הוא מצליח להגיע לאלג'יריה, אך שם הוא נכלא על ידי שלטונות שנאמנים למשטר וישי. הוא ישב בכלא עד נובמבר 1942, אז שוחרר על ידי חיילי בעלות הברית שנחתו בצפון אפריקה.

בינואר 1943 הצטרף פלדזר אל הטייסת הצרפתית במסגר חיל האוויר המלכותי. הוא ביצע 40 משימות קרביות כטייס מטוס ספיטפייר במהלך המערכה בתוניסיה. לאחר תבוסה של הנאצים בצפון אפריקה ביצע משימות סיור כחלק מההכנה לנחיתת בעלות הברית בסיציליה. ב-11 ביוני 1943 במהלך אחת המשימות הוא הפיל מפציץ גרמני יונקרס Ju 88. בנובמבר 1943 נשלח לברית המועצות כדי להצטרף ליחידת נורמנדי-ניימן. היחידה ספגה לא מעט אבדות במהלך הלחימה והייתה זקוקה לתגבור. ממאי 1944 נטל פלדזר חלק בלחימה בחזית המזרחית כטייס מטוס יאק-3. הוא ביצע כ-30 משימות קרביות. ב-1 באוגוסט 1944 מטוסו הופעל מעל פרוסיה המזרחית, פלדזר הצליח להיחלץ מהמטוס הבוער ולצנוח. פצוע קשה הוא נאסף על ידי חיילים גרמנים ונכלא במחנה שבויים. כדובר רוסית, הצליח להסתיר את זהותו הצרפתית (זאת בשל הפקודה שהוציא וילהלם קייטל, לפיה כל טייס צרפתי שייפול בשבי בחזית המזרחית יוצא מיד להורג). הוא עבר כמה מחנות שבויים. ב-6 במרץ 1945 פלדזר עם עוד כמה שבויי מלחמה סובייטים הצליח לברוח ממחנה שבויים. קבוצת הבורחים נעה מערבה, עד שב-26 במרץ הם הגיעו לעיר דרמשטאדט שהייתה כבר בשליטה אמריקאית. משם נסע פלדזר לפריז אל מטה חיל האוויר הצרפתי.

לאחר המלחמה המשיך פלדזר לשרת בחיל האוויר הצרפתי, אך כעבור כשנה פרש מהשירות, כיוון שקידומו נחסם על ידי הממונים (בשל עמדתו כלפי הקצינים ששירתו את משטר וישי). לאחר הפרישה הוא עבד במוזיאון התעופה בלה בורז'ה. בשנים 1955–1974 עבד בחברה לכריעת פחם "Charbonnages de France". לאחר מכן עבד בבנק סואץ. בשנת 1979 פרש לגמלאות. בשנת 1987 הוציא לאור ספר זיכרונות.

קונסטנטין פלדזר נפטר ב־29 בדצמבר 1988 ונקבר בבית העלמין פר לשז.
## עיטורים
קונסטנטין פלדזר עוטר בעיטורים צרפתים הבאים: אות לגיון הכבוד, מסדר השחרור, צלב המלחמה, מדליית הרזיסטנס. כמו כן עוטר בשני עיטורי המלחמה הפטריוטית הגדולה של ברית המועצות
## קישורים חיצוניים
* ביוגרפיה של קונסטנטין פלדזר באתר מסדר השחרור 
* תקציר ביוגרפיה של קונסטנטין פלדזר 

קטגוריה:טייסים צרפתים במלחמת העולם השנייה
קטגוריה:יהודים בצבא צרפת
קטגוריה:טייסים יהודים צרפתים
קטגוריה:צרפתים שנשבו במלחמת העולם השנייה
קטגוריה:מפקדים בלגיון הכבוד
קטגוריה:מעוטרי אות מסדר השחרור
קטגוריה:מעוטרי צלב המלחמה
קטגוריה:מעוטרי עיטור המלחמה הפטריוטית הגדולה
קטגוריה:מעוטרי מדליית הרזיסטנס
קטגוריה:יהודים במלחמת האזרחים בספרד
קטגוריה:צרפתים במלחמת האזרחים בספרד
קטגוריה:מהגרים מרוסיה לצרפת
קטגוריה:אישים הקבורים בבית הקברות פר לשז
קטגוריה:יהודים בצבא צרפת החופשית
קטגוריה:צרפתים שנולדו ב-1909
קטגוריה:צרפתים שנפטרו ב-1988